Нови завјет (Караџић) / Колошанима
Колошанима посланица светога апостола Павла.

Глава I.
1. Од Павла, по вољи Божијој апостола Исуса Христа, и брата Тимотија,

2. Светима који су у Колосима, и вјерној браћи у Христу Исусу: благодат вам и мир од Бога оца нашега и Господа Исуса Христа.

3. Захваљујемо Богу и оцу Господа својега Исуса Христа, молећи се свагда за вас,

4. Чувши вјеру вашу у Христа Исуса, и љубав коју имате к свима светима,

5. За над остављени вама на небесима, за који напријед чусте у ријечи истине јеванђелија,

6. Које је у вама, као и у свему свијету, и родно је и расте, као и у вама, од онога дана како чусте и разумјесте благодат Божију у истини,

7. Као што и дознасте од Епафраса, љубазнога нашег другара у служењу, који је за вас вјерни слуга Христов,

8. Који нам и јави вашу љубав у духу.

9. Тога ради и ми од онога дана како чусмо не престајемо за вас молити се Богу и искати да се испуните познањем воље његове у свакој премудрости и разуму духовноме,

10. Да живите пристојно Богу на свако угађање, и у свакоме добром дјелу да будете родни, и да растете у познању Божијему,

11. Јачајући сваком снагом по сили славе његове, и у сваком трпљењу и дугом подношењу с радошћу;

12. Захваљујући Богу и оцу, који нас призва у дијел нашљедства светијех у видјелу;

13. Који нас избави од власти тамне, и премјести нас у царство сина љубави своје,

14. У коме имамо избављење крвљу његовом и опроштење гријеха;

15. Који је обличје Бога што се не види, који је рођен прије сваке твари;

16. Јер кроз њега би саздано све што је на небу и што је на земљи, што се види и што се не види, били пријестоли, или госпоства, или поглаварства, или власти: све се крозањ и зањ сазда.

17. И он је прије свега, и све је у њему.

18. И он је глава тијелу цркве, који је почетак и прворођени из мртвијех, да буде он у свему први;

19. Јер би воља очина да се уњ усели сва пунина,

20. И крозањ да примири све са собом, умиривши крвљу крста његова, крозањ све, било на земљи или на небу.

21. И вас који сте некад били одлучени и непријатељи кроз помисли у злијем дјелима,

22. А сад вас примири у тијелу меса његова смрћу његовом, да вас свете и без мане и без кривице изведе преда се;

23. Ако само останете у вјери утемељени и тврди, и непокретни од нада јеванђелија, које чусте, које је проповиједано свој твари под небом, којему ја Павле постадох слуга.

24. Сад се радујем у својему страдању за вас, и довршујем недостатак невоља Христовијех на тијелу својему за тијело његово, које је црква,

25. Којој ја постадох слуга по наредби Божијој која мије дана међу вама да испуним ријеч Божију,

26. Тајну која је била сакривена од постања свијета и нараштаја, а сад се јави светима његовијем,

27. Којима Бог науми показати како је богата слава тајне ове међу незнабошцима, које је Христос у вама, над славе;

28. Којега ми проповиједамо свјетујући свакога човјека, и учећи свакој премудрости, да покажемо свакога човјека савршена у Христу Исусу.

29. За што се и трудим и борим по његовој моћи која у мени силно чини

Глава II.
1. Хоћу дакле да ви знате колику борбу имам за вас и за оне што су у Лаодикији и у Јерапољу, и за све који не видјеше лица мојега у тијелу,

2. Да се утјеше срца њихова, и да се стегну у љубави, и у свакоме богаству пунога разума, на познање тајне Бога и оца и Христа,

3. У којој је све благо премудрости и разума сакривено.

4. А ово говорим, да вас нико не превари слаткијем ријечима.

5. Јер ако тијелом и нијесам код вас, али сам духом с вама, радујући се и видећи ваш ред и тврђу ваше вјере у Христа.

6. Како дакле примисте Христа Исуса Господа онако живите у њему,

7. Укоријењени и назидани у њему и утврђени вјером као што научисте, изобилујући у њој захвалношћу.

8. Браћо! чувајте се да вас ко не зароби философијом и празном пријеваром, по казивању човјечијему, по науци свијета, а не по Христу.

9. Јер у њему живи свака пунина Божанства тјелесно.

10. И да будете испуњени у њему који је глава свакоме поглаварству и власти;

11. У коме и обрезани бисте обрезањем нерукотворенијем, одбацивши тијело гријеха меснијех обрезањем Христовијем;

12. Закопавши се с њим крштењем, у којему с њим и устасте вјером силе Бога који га васкрсну из мртвијех.

13. И вас који сте били мртви у гријесима и у необрезању тијела својега, оживљео је с њим, поклонивши нам све гријехе,

14. И избрисавши писмо уредбе која бјеше против нас, и то узевши са сриједе прикова га на крсту;

15. И свукавши поглаварства и власти изведе их на углед слободно, и побиједи их на њему.

16. Да вас дакле нико не осуђује за јело или за пиће, или за какав празник, или за младине или за суботе;

17. Које је све било сјен од онога што шћаше да дође, и тијело је Христово.

18. Нико да вас не вара, по својој вољи изабраном понизношћу и службом анђела, истражујући што не видје, и узалуд надимајући се умом тијела својега,

19. А не држећи се главе, из које је све тијело с помоћу зглавака и свеза састављено, и расте за раст Божиј.

20. Ако дакле умријесте с Христом стихијама свијета, за што се као живећи у свијету препирете:

21. Не дохвати се, не окуси, не опипај; које је све на погибао ономе који чини,

22. По заповијестима и наукама људскима?

23. Које је само по ријечи премудрост самовољно избране службе и понизности и нештеђења тијела, не за част каку, за пуњење тијела.

Глава III.
1. Ако дакле васкрснусте с Христом, тражите оно што је горе гдје Христос сједи с десне стране Бога.

2. Мислите о ономе што је горе а не што је на земљи.

3. Јер умријесте, и ваш је живот сакривен с Христом у Богу.

4. А кад се јави Христос, живот ваш, онда ћете се и ви с њиме јавити у слави.

5. Поморите дакле уде своје који су на земљи: курварство, нечистоту, сласт, злу жељу и лакомство, које је идолопоклонство;

6. За које иде гњев Божиј на синове противљења;

7. У којима и ви негда хођасте кад живљасте међу њима.

8. А сад одбаците и ви то све: гњев, љутину, пакост, хуљење, срамотне ријечи из уста својијех.

9. Не лажите један на другога; свуците старога човјека с дјелима његовијем,

10. И обуците новога, који се обнавља за познање, по обличју онога који га је саздао:

11. Гдје нема Грка ни Чивутина, обрезања ни необрезања, дивљака ни Скита, роба ни слободњака, него све и у свему Христос.

12. Обуците се дакле као избрани Божији, света и љубазни, у срдачну милост, доброту, понизност, кротост, и трпљење,

13. Сносећи један другога, и опраштајући један другоме ако има ко тужбу на кога: као што је и Христос вама опростио тако и ви.

14. А сврх свега тога обуците се у љубав, која је свеза савршенства.

15. И мир Божиј да влада у срцима вашима, на који сте и позвани у једном тијелу, и захвални будите.

16. Ријеч Христова да се богато усели међу вас, у свакој премудрости учећи и свјетујући сами себе са псалмима и појањем и пјеснама духовнијем, у благодати пјевајући у срцима својима Господу.

17. И све штогод чините ријечју или дјелом, све чинише у име Господа Исуса Христа хвалећи Бога и оца крозањ.

18. Жене! слушајте своје мужеве као што треба у Господу.

19. Мужеви! љубите жене своје и не срдите се на њих.

20. Дјецо! слушајте родитеље своје у свачему; јер је ово угодно Господу.

21. Оцеви! не раздражујте дјеце своје, да не губе воље.

22. Слуге! слушајте у свему своје тјелесне господаре, не само пред очима радећи као да људима угађате, него у простоти срца, бојећи се Бога,

23. И све штогод чините, од срца чините као Господу а не као људима;

24. Знајући да ћете од Господа примити плату нашљедства; јер Господу Христу служите.

25. А који скриви примиће што је скривио: и нема гледања ко је ко.

Глава IV.
1. Господари! правду и једнакост чините слугама знајући да и ви имате господара на небесима.

2. Да вам се не досади молитва; и стражите у њој са захваљивањем,

3. Молећи се и за нас у једно да нам Бог отвори врата ријечи, да проповиједамо тајну Христову, за коју сам и свезан,

4. Да је јавим као што ми треба говорити.

5. Мудро живите према онима који су на пољу, пазећи на вријеме.

6. Ријеч ваша да бива свагда у благодати, сољу зачињена, да знате како вам свакоме треба одговарати.

7. За мене казаће вам све Тихик љубазни брат и вјерни слуга и другар у Господу,

8. Којега послах к вама за то исто да разбере како сте ви, и да утјеши срца ваша,

9. С Онисимом вјернијем и љубазнијем братом нашијем, који је од вас. Они ће вам све казати како је овдје.

10. Поздравља вас Аристарх, који је са мном у сужањству, и Марко нећак Варнавин, за којега примисте заповијести (ако дође к вама, примите га);

11. И Исус прозвани Јуст, који су из обрезања. Ово су једини моји помагачи у царству Божијему који ми бише утјеха.

12. Поздравља вас Епафрас, који је од вас, слуга Исуса Христа; он се једнако труди за вас у молитвама да будете савршени и испуњени сваком вољом Божијом.

13. Јер ја свједочим за њега да има велику ревност и бригу за вас и за оне који су у Лаодикији и у Јерапољу.

14. Поздравља вас Лука љекар љубазни, и Димас.

15. Поздравите браћу у Лаодикији, и Нимфана, и домашњу цркву његову.

16. И кад се ова посланица прочита код вас, учините да се прочита и у Лаодикијској цркви и ону што је писана у Лаодикију да и ви прочитате.

17. И кажите Архипу: Гледај на службу коју си примио у Господу да је довршиш.

18. Поздрав мојом руком Павловом. Опомињите се мојијех окова. Благодат са свима вама. Амин.

Повезане странице: Свето писмо

Свето писмо
Нови завјет (Караџић)